ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1329/98

υποβολή: Graham Mather (PPE) προς την Επιτροπή

(29 Απριλίου 1998)

Θέμα: Επίδραση των συμφωνιών ΠΟΕ στη νομοθεσία της ΕΕ για την καλή μεταχείριση των ζώων

Ορισμένες ομάδες συμφερόντων εξέφρασαν προσφάτως ανησυχίες σχετικά με την επίδραση που ορισμένες συμφωνίες του ΠΟΕ μπορεί να έχουν επί της νομοθεσίας της ΕΕ για την καλή μεταχείριση των ζώων. Σύγκεκριμένα, η εταιρία Compassion in World Farming του ΗΒ ισχυρίστηκε ότι τα μέτρα της ΕΕ που απαγορεύουν αφενός τις εισαγωγές γουνών από χώρες που χρησιμοποιούν ποδοπαγίδες και, αφετέρου, την εμπορία καλλυντικών που έχουν δοκιμασθεί σε ζώα αποδυναμώνονται μπροστά στις προκλήσεις του ΠΟΕ.

1. Διαβλέπει η Επιτροπή αντίφαση μεταξύ των συμφωνιών του ΠΟΕ και της νομοθεσίας της ΕΕ για την καλή μεταχείριση των ζώων;

2. Με ποιό τρόπο προτίθεται η Επιτροπή είτε να άρει την αντίφαση είτε να φροντίσει να μην προκύψει;

Απάντηση του Sir Leon Brittan Εξ ονόματος της Επιτροπής

(11 Ιουνίου 1998)

Οι συμφωνίες του Παγκόσμιου Οργανισμού Εμπορίου (ΠΟΕ) δεν εμποδίζουν την εισαγωγή μέτρων που θεωρούνται αναγκαία γαι την προστασία των ζώων στο έδαφος της Κοινότητας. Ωστόσο, κατά την άποψη της Επιτροπής, δεν μπορούν να επιβληθούν μονομερώς σε τρίτες χώρες τα πρότυπα παραγωγής που εφαρμόζει η Κοινότητα και τα οποία βασίζονται στους κανόνες καλής διαβίωσης των ζώων. Σύμφωνα με τους κανόνες του ΠΟΕ, όπως αυτοί εφαρμόζονται τη στιγμή αυτή, υπάρχει σύγκρουση μεταξύ των συμφωνιών του ΠΟΕ και των κοινοτικών διατάξεων σχετικά με την ευζωία των ζώων, στην περίπτωση που η τήρηση των κοινοτικών προτύπων αποτελεί προϋπόθεση για τις εισαγωγές από τρίτες χώρες.

Τέτοιες περιπτώσεις μπορούν να αποφευχθούν αποτελεσματικά με την θέσπιση διεθνών προτύπων στο πλαίσιο διμερών ή πολυμερών συμφωνιών. Επιπλέον, λόγω του ότι το θέμα της ευζωίας των ζώων αποκτά όλο και μεγαλύτερη σημασία στο πλαίσιο του διεθνούς εμπορίου, μπορεί ενδεχομένως να συζητηθεί μελλοντικά στο πλαίσιο του ΠΟΕ. Η δυνατότητα τροποποίησης των κανόνων του ΠΟΕ ώστε να λαμβάνονται υπόψη οι ανησυχίες σχετικά με την ευζωία των ζώων θα εξεταστεί στο πλαίσιο των στόχων που έχει θέσει η Επιτροπή για το επόμενο στάδιο διαπραγματεύσεων με τον ΠΟΕ.
ΓΡΑΠΤΗ ΕΡΩΤΗΣΗ E-1377/98

υποβολή: Alexandros Alavanos (GUE/NGL) προς την Επιτροπή

(7 Μαΐου 1998)

Θέμα: Ενίσχυση αεροπορικών μεταφορών σε μικρά και απομακρυσμένα χωριά της Ελλάδας

Η αεροπορική εξυπηρέτηση των μικρών και απομακρυσμένων νησιών της Ελλάδας, αποτελεί για τα νησιά αυτά τις περισσότερες φορές το μοναδικό μέσο επικοινωνίας και εξυπηρέτησης των λιγοστών κατοίκων τους. Οι υπηρεσίες αυτές χαρακτηρίζονται από υψηλό κόστος λόγω της μειωμένης κίνησης επιβατών και κινδυνεύουν να διακοπούν λόγω και των προβλημάτων που αντιμετωπίζει η Ολυμπιακή Αεροπλοΐα.

Δεδομένης της ανάγκης συνέχισης των αεροπορικών δρομολογίων προς τα μικρά αυτά νησιά, ερωτάται η Επιτροπή: Είναι δυνατόν να υπάρξει επιδότηση από κοινοτικούς πόρους προκειμένου να συνεχιστούν τα αεροπορικά δρομολόγια προς τα μικρά και απομακρυσμένα νησιά της Ελλάδας; Μέσω ποίων προγραμμάτων μπορεί να πραγματοποιηθεί;

Απάντηση του κ.Kinnock εξ ονόματος της Επιτροπής

(11 Ιουνίου 1998)

Το κοινοτικό πλαίσιο στήριξης (1994-1999) για την Ελλάδα δεν προβλέπει κανένα μέτρο ενίσχυσης όσον αφορά το κόστος εκμετάλλευσης των αεροπορικών μεταφορών στην Ελλάδα (συμπεριλαμβανομένων των εσωτερικών πτήσεων προς τα νησιά). Ωστόσο, αναγνωρίζοντας το είδος του προβλήματος που θέτει το Αξιότιμο Μέλος, η Κοινότητα επί του παρόντος συγχρηματοδοτεί την κατασκευή και την αναβάθμιση αερολιμενικών και λιμενικών υποδομών που βρίσκονται σε πολλά μέρη της Ελλάδας, συμπεριλαμβανομένων των νησιών.

Η ενίσχυση εκμετάλλευσης που χορηγείται από τις ελληνικές αρχές σε αερομεταφορές θεωρείται ότι είναι ασυμβίβαστη με την κοινή αγορά, βάσει του άρθρου 92 της συνθήκης ΕΚ. Εντούτοις, υπάρχουν δύο εξαιρέσεις στην αρχή αυτή:

- η κοινωνική ενίσχυση προς όφελος των καταναλωτών, χωρίς διάκριση προελεύσεως των υπηρεσιών, δύναται να εξαιρεθεί βάσει του άρθρου 92 παράγραφος 2 στοιχείο α) της συνθήκης ΕΚ;

- η χρηματοδοτική αντιστάθμιση που χορηγείται για την εκμετάλλευση αεροπορικών γραμμών για τις οποίες έχει επιβληθεί υποχρέωση παροχής δημόσιας υπηρεσίας, σύμφωνα με το άρθρο 4 του κανονισμού (ΕΟΚ) 2408/92(1) για την πρόσβαση των κοινοτικών αερομεταφορέων σε δρομολόγια ενδοικοινοτικών αεροπορικών γραμμών.

Μέχρι στιγμής, η Ελλάδα δεν έχει ζητήσει εξαίρεση βάσει του άρθρου 92 παράγραφος 2 στοιχείο α), ούτε έχει εφαρμόσει το άρθρο 4 του κανονισμού (ΕΟΚ) 2408/92.

(1) ΕΕ L 240, 24.8.1992.
ΓΡΑΠΤΗ ΕΡΩΤΗΣΗ E-0657/98

υποβολή: Stéphane Buffetaut (I-EDN) προς την Επιτροπή

(10 Μαρτίου 1998)

Θέμα: Ενισχύσεις προς τα ναυπηγεία

Η Επιτροπή ασκεί πολύ αυστηρή πολιτική για τις ενισχύσεις προς τα ναυπηγεία στην Ευρώπη (περίπτωση Boelwerf στο Βέλγιο, Burmeister & Wain στη Δανία, ναυπηγεία της Ανατολικής Γερμανίας).

Σήμερα τα ναυπηγεία της Κορέας ενισχύονται μαζικά από τις ευρωπαϊκές κυβερνήσεις με την παροχή πρωτοφανούς οικονομικής ενίσχυσης (57 δισεκ. δολάρια) προς την χώρα αυτή από το Διεθνές Νομισματικό Ταμείο. Εντούτοις, η επεκτατική πολιτική που ασκούν οι μεγάλοι ναυπηγικοί όμιλοι της Κορέας αδιαφορώντας για τη διεθνή αγορά ευθύνονται εν μέρει για τις νομισματικές δυσκολίες που αντιμετωπίζει η εν λόγω χώρα. Εδώ και 5 έτη, κάθε φορά που καταργείτο θέση εργασίας στα ευρωπαϊκά ναυπηγεία, δημιουργείτο αντίστοιχα θέση εργασίας στην Κορέα. Παρόλα αυτά, η Ευρωπαϊκή Ένωση δεν απαίτησε κανένα περιορισμό παραγωγής ως αντιστάθμισμα για την έκτακτη βοήθεια που παρέχει.

Προτίθεται στο μέλλον η Επιτροπή να επιδείξει, όσον αφορά τα ναυπηγεία της Κορέας, την αυτή αυστηρότητα που επιδεικνύει και προς τα κράτη μέλη;

Απάντηση του Sir Leon Brittan εξ ονόματος της Επιτροπής

(2 Απριλίου 1998)

Η Επιτροπή παρακολουθεί με μεγάλη προσοχή την εξέλιξη της οικονομικής κρίσης στην Κορέα και ιδιαίτερα τις επιπτώσεις της στον ναυπηγικό τομέα.

Το σχέδιο χρηματοδοτικής στήριξης που ενέκρινε το Διεθνές Νομισματικό Ταμείο (ΔΝΤ) για την Κορέα δεν στοχεύει στο να διασώσει τα ναυπηγεία που βρίσκονται σε κατάσταση πτώχευσης. Αντίθετα, με τις διαρθρωτικές μεταρρυθμίσεις που επιβάλλονται ως αντιστάθμισμα στο εν λόγω σχέδιο θα μπορέσουν οπωσδήποτε να αποφευχθούν τα σφάλματα που οδήγησαν στην αλόγιστη πολιτική επέκτασης της παραγωγικής ικανότητας του κλάδου αυτού. Η εξυγίανση της ναυπηγικής βιομηχανίας της Κορέας θα συμβάλει επίσης στη συνολική βελτίωση της κατάστασης του τομέα σε παγκόσμιο επίπεδο.

Σύντομα, η Επιτροπή θα ζητήσει από την Κορέα να διεξαχθούν το συντομότερο δυνατό διμερείς διαβουλεύσεις, ώστε να συζητηθεί το ζήτημα αυτό εκτενέστερα.

Η Επιτροπή παρακολουθεί με προσοχή τις συνέπειες της οικονομικής κρίσης της Κορέας για τα κοινοτικά ναυπηγεία.
ΓΡΑΠΤΗ ΕΡΩΤΗΣΗ E-0777/98

υποβολή: Christian Rovsing (PPE) προς την Επιτροπή

(18 Μαρτίου 1998)

Θέμα: Οφθαλμολογικές εξετάσεις για επαγγελματίες οδηγούς

Θεωρεί η Επιτροπή ότι είναι σύμφωνα με τους στόχους της οδηγίας της ΕΕ για τις οφθαλμολογικές εξετάσεις των επαγγελματιών οδηγών το γεγονός ότι ένας 48χρονος οδηγός, ο οποίος μέχρι σήμερα δεν είχε αντιμετωπίσει κανένα πρόβλημα για τη λήψη δανικής επαγγελματικής άδειας οδήγησης, μπορεί πλέον βάσει της οδηγίας να απολέσει το δικαίωμα ανανέωσης της άδειάς του, χωρίς να έχει αποδειχθεί ιατρικώς οιαδήποτε μεταβολή της οπτικής του ικανότητας από την τελευταία ημερομηνία έκδοσης της άδειας;

Πιστεύει, εξάλλου, η Επιτροπή ότι οι εθνικές αρχές έχουν τη δυνατότητα να κάνουν τη διάκριση μεταξύ της ανανέωσης ήδη υπαρχουσών επαγγελματικών αδειών οδήγησης και της έκδοσης νέων, κατά την εφαρμογή των διατάξεων της οδηγίας;

Απάντηση του κ.Kinnock εξ ονόματος της Επιτροπής

(15 Μαρτίου 1998)

Όσον αφορά την έκδοση και ανανέωση των αδειών οδήγησης σε σχέση με τα ελάχιστα πρότυπα για το οπτικό πεδίο, η Επιτροπή θα ήθελε να παραπέμψει το Αξιότιμο Μέλος στις απαντήσεις της στις γραπτές ερωτήσεις Ρ-2880/97 της κας Kjer Hansen(1) και Ρ-1278/97 της κας Jensen(2).

Ιδιαίτερα, εφιστάται η προσοχή του Αξιότιμου Μέλους στο γεγονός ότι ένας από τους στόχους της οδηγίας του Συμβουλίου 91/439/ΕΟΚ(3) ήταν να εξαλείψει τις εθνικές διαφορές στα πρότυπα αναφορικά με τις άδειες οδήγησης.

Στην αρχική της πρόταση με την οδηγία το 1988(4) η Επιτροπή είχε προτείνει την επονομαζόμενη ρήτρα "δικαιώματα των πάππων" ώστε να επιτραπεί στους συν κατόχους αδειών οδήγησης να απαλλαχθούν από τα νεώτερα, πιο περιοριστικά, πρότυπα σύμφωνα με τις κατευθύνσεις που πρότεινε το Αξιότιμο Μέλος. Το Συμβούλιο, όμως, απέρριψε την εν λόγω ρήτρα όταν θέσπισε το τελικό κείμενο.

Για τις ιατρικές απατήσεις, που καθορίζονται στην οδηγία που πρόκειται να τροποποιηθεί, υπάρχει σχετική διάταξη. Πάντως, θα πρέπει να σημειωθεί ότι σε μια πρόσφατη συνεδρίαση της Επιτροπής για τις άδειες οδήγησης, η οποία συνεστήθη από την οδηγία 97/26/ΕΚ(5), και είχε την αρμοδιότητα να προσαρμόσει τα παραρτήματα ΙΙ και ΙΙΙ της οδηγίας 91/439/ΕΟΚ στην επιστημονική και τεχνική πρόοδο, δεν υπήρξε συμφωνία για την προσαρμογή του σημείου 6.3 που αφορά το οπτικό πεδίο ή για την εισαγωγή οιωνδήποτε δικαιωμάτων των πάππων.

(1) ΕΕ C 117, 16.4.1998.

(2) ΕΕ C 373, 9.12.1997.

(3) ΕΕ L 237, 24.8.1991.

(4) COM(88)705 τελικό.

(5) ΕΕ L 150, 7.6.1997.
ΓΡΑΠΤΗ ΕΡΩΤΗΣΗ E-1416/98

υποβολή: Riitta Myller (PSE) προς την Επιτροπή

(11 Μαΐου 1998)

Θέμα: Ίση μεταχείριση των πολιτών της Ευρωπαϊκής Ένωσης ως εργαζομένων σε επιχειρήσεις εντός της Κοινότητας

Η λειτουργούσα στο Βερολίνο της Γερμανίας επιχείρηση Schering A.G. έχει εκδόσει μετοχές για το προσωπικό της τις οποίες είχαν δικαίωμα να προμηθευθούν οι εργαζόμενοι στη μητρική εταιρία και στην εδρεύουσα στην Γερμανία θυγατρική εταιρία. Εντούτοις, οι εργαζόμενοι σε άλλες, ευρισκόμενες σε άλλα κράτη μέλη της Ευρωπαϊκής Ένωσης, θυγατρικές εταιρίες υπάλληλοι δεν είχαν το δικαίωμα να προμηθευθούν τέτοιες μετοχές.

Ποιά μέτρα προτίθεται να λάβει η Ευρωπαϊκή Επιτροπή προκειμένου να διασφαλισθεί ότι σε όλα τα κράτη μέλη οι εργαζόμενοι σε ομίλους επιχειρήσεων θα τυγχάνουν, στο εξής, ίσης μεταχείρισης από τις εταιρίες τους, είτε αυτές είναι μητρικές είτε θυγατρικές, στο θέμα της προμήθειας μετοχών;

Απάντηση του κ.Flynn εξ ονόματος της Επιτροπής

(19 Ιουνίου 1998)

Η Επιτροπή έχει ήδη εργαστεί για αρκετά χρόνια πάνω στο γενικότερο ζήτημα της οικονομικής συμμετοχής των μισθωτών. Το 1991 η Επιτροπή εξέδωσε μελέτη για την "Προώθηση της συμμετοχής των μισθωτών στα κέρδη και στα αποτελέσματα της επιχείρησης", που είναι γνωστή ως έκθεση Pepper I. Με βάση την έκθεση αυτή εγκρίθηκε το 1992 η σύσταση του Συμβουλίου 92/443/ΕΟΚ(1) σχετικά με το εν λόγω θέμα. Η Επιτροπή ανέλαβε να παρουσιάσει έκθεση στο Κοινοβούλιο, το Συμβούλιο και την Οικονομική και Κοινωνική Επιτροπή σχετικά με εφαρμογή της σύστασης βάσει πληροφοριών που παρείχαν τα κράτη μέλη. Η έκθεση αυτή, γνωστή ως έκθεση Pepper II, εγκρίθηκε από την Επιτροπή τον Ιανουάριο του 1997(2).

Στο πρόγραμμα κοινωνικής δράσης που εγκρίθηκε πρόσφατα για τα έτη 1998-2000(3), η Επιτροπή ανέλαβε ξεκινήσει πρωτοβουλία για ενθάρρυνση μιας ευρύτερης οικονομικής συμμετοχής των εργαζομένων σε εταιρείες υπογραμμίζοντας τις ορθές πρακτικές και εντοπίζοντας εμπόδια με βάση τη σύσταση του 1992. Ένας από τους βασικούς στόχους της εν λόγω πρωτοβουλίας είναι ο εντοπισμός εμποδίων που αντιμετωπίζουν οι πολυεθνικές εταιρείες, ιδίως όταν εισάγουν σχέδια οικονομικής συμμετοχής των εργαζομένων και απόκτησης μετοχών από αυτούς.

(1) ΕΕ L 245, 26.8.1992.

(2) COM(96)697 τελικό.

(3) COM(98)256 τελικό.
ΓΡΑΠΤΗ ΕΡΩΤΗΣΗ E-1409/98

υποβολή: Ursula Schleicher (PPE) προς την Επιτροπή

(11 Μαΐου 1998)

Θέμα: Μεταφορά της οδηγίας για ην ολοκληρωμένη πρόληψη και τον έλεγχο της ρύπανσης στη νομοθεσία των κρατών μελών

Η οδηγία 96/61/ΕΚ(1) της 24.9.1996 για την ολοκληρωμένη πρόληψη και τον έλεγχο της ρύπανσης θα πρέπει να μεταφερθεί έως τις 30.10.1999 στη νομθεσία των κρατών μελών της Ευρωπαϊκής Ένωσης. Ένα σημαντικό στοιχείο της οδηγίας αυτής είναι η αρχή των "καλύτερων διαθέσιμων τεχνολογιών" ("best available technologies" - BAT'S). Σύμφωνα με πληροφορίες που έχω λάβει, το Ευρωπαϊκό Γραφείο Ολοκληρωμένης Πρόληψης και Ελέγχου της Ρύπανσης στη Σεβίλλη, θα πρέπει να εκπονήσει και να τεκμηριώσει τον ορισμό των ΒΑΤ'S και να δημοσιεύσει το περιεχόμενό του.

Μόνον όταν θα δοθεί ο ορισμός των ΒΑΤ'S θα είναι δυνατόν να εφαρμοστεί καταλλήλως η οδηγία αυτή στα κράτη μέλη.

Σε ποιο στάδιο ευρίσκονται οι εργασίες του Γραφείου της Σεβίλλης και πότε αναμένεται ότι θα δημοσιευθεί ο ορισμός των ΒΑΤ'S;

Απάντηση της καςBjerregaard εξ ονόματος της Επιτροπής

(19 Ιουνίου 1998)

Η προθεσμία μεταφοράς, στην εθνική έννομη τάξη, της οδηγίας του Συμβουλίου 96/61/ΕΚ σχετικά με την ολοκληρωμένη πρόληψη και έλεγχο της ρύπανσης (IPPC) είναι, όντως, η 30 Οκτωβρίου 1999, και η αρχή της "βέλτιστης διαθέσιμης τεχνικής" (ΒΑΤ) αποτελεί βασικό στοιχείο. Δεν αληθεύει ωστόσο, ότι το ευρωπαϊκό γραφείο IPPC στη Σεβίλλη πρόκειται να συντάξει ορισμό της ΒΑΤ.

Ο όρος "βέλτιστες τεχνικές" ορίζεται αναλυτικά στο άρθρο 2 παράγραφος 11 της οδηγίας και μόνον αυτός ο ορισμός ισχύει για τον καθορισμό των νομικών υποχρεώσεων που θεσπίζει η οδηγία.

Το ευρωπαϊκό γραφείο IPPC στη Σεβίλλη έχει ρόλο στην ανταλλαγή πληροφοριών για τις ΒΑΤ, την οποία οργανώνει η Επιτροπή δυνάμει του άρθρου 16 παράγραφος 2, και η οποία θα καταλήξει στη δημοσίευση, εκ μέρους της Επιτροπής, των εγγράφων αναφοράς ΒΑΤ (BREF). Ωστόσο, τα έγγραφα αυτά δεν έχουν νομική υπόσταση παρά μόνο στον βαθμό που πρέπει να λαμβάνονται υπόψη οι πληροφορίες που περιέχονται σε αυτά, κατά τον καθορισμό των βέλτιστων διαθέσιμων τεχνικών σύμφωνα με το παράρτημα IV της οδηγίας.

Το ζητούμενο είναι η παραγωγή BREF που καλύπτουν όλους τους τομείς IPPC, μέχρι το έτος 2002. Τα πρώτα BREF αναμένεται να είναι διαθέσιμα στις αρχές του 1999.

(1) ΕΕ L 257, 10.10.1996, σελ. 26.
ΓΡΑΠΤΗ ΕΡΩΤΗΣΗ E-1389/98

υποβολή: Richard Howitt (PSE) προς την Επιτροπή

(7 Μαΐου 1998)

Θέμα: Αξιολόγηση του προγράμματος Ήλιος ΙΙ: Προετοιμασίες για την κατάρτιση νέου προγράμματος σχετικά με τα άτομα με ειδικές ανάγκες

Πότε η Επιτροπή αναμένει να ζητήσει τη γνώμη του Ευρωπαϊκού Κοινοβουλίου σχετικά με την αξιολόγηση του προγράμματος Ήλιος ΙΙ για άτομα με ειδικές ανάγκες;

Δεδομένου του γεγονότος ότι το 1997, η Επιτροπή δήλωσε ότι θα καθυστερούσε κάθε πρόταση για νέο πρόγραμμα περί ατόμων με ειδικές ανάγκες εν αναμονή της ολοκληρώσεως της εν λόγω αξιολόγησης, πότε προτίθεται τώρα η Επιτροπή να καταρτίσει τη σχετική πρόταση;

Δεδομένης της υποστήριξης του Ευρωπαϊκού Κοινοβουλίου για ένα τέτοιο πρόγραμμα και του περιορισμού του Ευρωπαϊκού Κοινωνικού Ταμείου, και της πρωτοβουλίας ίσων ευκαιριών για πρωτοβουλίες απασχόλησης, μπορεί η Επιτροπή να επιβεβαιώσει την υποστήριξή της για ένα νέο πρόγραμμα το οποίο θα προωθεί τις ίσες ευκαιρίες για άτομα με ειδικές ανάγκες, σε σχέση με κάθε μορφή διακρίσεων;

Κοινή απάντηση

του κ.Flynn εξ ονόματος της Επιτροπής

στις γραπτές ερωτήσεις E-1388/98 και E-1389/98

(22 Ιουνίου 1998)

Η Επιτροπή εξακολουθεί να μελετά τις δυνατότητες που υπάρχουν όσον αφορά τη μελλοντική στρατηγική της υπέρ των ατόμων με ειδικές ανάγκες. Ο προβληματισμός αυτός συμπίπτει με τις νέες προτάσεις για τα διαρθρωτικά ταμεία(1), τα σχέδια για μια νέα πρωτοβουλία της Κοινότητας και την εφαρμογή του προγράμματος δράσης Agenda 2000(2).

Η αξιολόγηση του τρίτου κοινοτικού προγράμματος δράσης υπέρ των ατόμων με ειδικές ανάγκες (Helios II) ήταν το θέμα πρόσφατης έκθεσης της Επιτροπής(3).

Τα θέματα που προκύπτουν από το νέο άρθρο 13 της συνθήκης του Άμστερνταμ για την καταπολέμηση των διακρίσεων με βάση το φύλο, τη φυλετική ή εθνική καταγωγή, τη θρησκεία ή τις πεποιθήσεις, τις ειδικές ανάγκες, την ηλικία ή το γενετήσιο προσανατολισμό εξετάζονται από την Επιτροπή με την ίδια προσοχή που αντιμετωπίζονται και τα πρόσωπα θύματα των διακρίσεων.

Η Ευρωπαϊκή Επιτροπή παραμένει σταθερά στη θέση της υπέρ της προώθησης των ίσων ευκαιριών για τα άτομα με ειδικές ανάγκες.

(1) Com (1998) 131 τελικό.

(2) Com (97) 2000 τελικό.

(3) Com (98) 15 τελικό.
ΓΡΑΠΤΗ ΕΡΩΤΗΣΗ E-1211/98

υποβολή: José García-Margallo y Marfil (PPE) προς την Επιτροπή

(24 Απριλίου 1998)

Θέμα: Ανταγωνιστικότητα

Στην έκθεση του Κοινοβουλίου A-0113/97 σχετικά με την Ανακοίνωση της Επιτροπής προς το Συμβούλιο όσον αφορά τη σύγκριση των αποτελεμάτων (Benchmarking) της ευρωπαϊκής βιομηχανίας στον τομέα της ανταγωνιστικότητας (COM(96)0463 - C-622/96) και το έγγραφο εργασίας των υπηρεσιών της Επιτροπής για μία ευρωπαϊκή πολιτική, η οποία να υποστηρίζει την ποιότητα με σκοπό την αύξηση του ανταγωνισμού στην Ευρώπη (SEC(96)2000), διαπιστώνεται ότι: Οι τιμές των βασικών υπηρεσιών είναι υψηλότερες στην Ευρώπη απ'ό,τι στις ΗΠΑ και την Ιαπωνία, παρά την πρόοδο που σημειώθηκε από την ίδρυση της ενιαίας αγοράς παραμένουν ακόμη τομείς, όπως η ανάθεση δημοσίων συμβάσεων, στους οποίους υπάχουν περιορισμοί όσον αφορά την πρόσβαση.

Ποιές θα είναι οι ενέργειες της Επιτροπής προκειμένου να ξεπεραστούν οι εν λόγω περιορισμοί στην πρόσβαση;
ΓΡΑΠΤΗ ΕΡΩΤΗΣΗ E-1515/98

υποβολή: Helena Torres Marques (PSE) προς την Επιτροπή

(13 Μαΐου 1998)

Θέμα: Στατιστικά στοιχεία για τις γυναίκες

Κατά τη συνεδρίαση του 1997 της ομάδας εργασίας των Eπιτρόπων για την ισότητα των ευκαιριών, η Επίτροπος κ. Wulf-Mathies ανακοίνωσε από τον Ιούνιο 1997 θα διατίθενται στατιστικά στοιχεία όσον αφορά τις θετικές δράσεις στον τομέα της ισότητας των ευκαιριών και ότι πρόκειται να δημοσιευθούν σε φυλλάδιο.

Θα μπορούσε άραγε η Επιτροπή να αναφέρει τι πρόοδος έχει συντελεστεί για το ανωτέρω ζήτημα και να μου διαβιβάσει τα σχετικά στατιστικά στοιχεία;

Απάντηση του κ.Flynn εξ ονόματος της Επιτροπής

(19 Ιουνίου 1998)

Στατιστικά δεδομένα σχετικά με την ισότητα ευκαιριών μεταξύ γυναικών και ανδρών δημοσιεύονται κάθε έτος στην "Ετήσια έκθεση για την ισότητα ευκαιριών μεταξύ γυναικών και ανδρών στην Ευρωπαϊκή Ένωση" που εκδίδει η Επιτροπή.

Η έκδοση αυτή αποτελεί καλή επισκόπηση των πρόσφατων δεδομένων σχετικά με αυτό το θέμα. Η δεύτερη έκδοση (που αντιστοιχεί στο 1997) εγκρίθηκε από την Επιτροπή στις 13 Μαΐου 1998 και ένα αντίγραφο αποστέλλεται απευθείας στο αξιότιμο μέλος και στη γραμματεία του Κοινοβουλίου.

Περαιτέρω, η Επιτροπή δημοσιεύει τακτικά στην έκδοσή της "Στατιστικές υπό εξέταση" πρόσφατα δεδομένα σχετικά με την ισότητα ευκαιριών υπέρ των γυναικών και των ανδρών. Το 1997, δημοσίευσε τα αποτελέσματα της έρευνας σχετικά με τη διάρθρωση των αμοιβών(1) η οποία παρέσχε δεδομένα όσον αφορά τη μισθολογική διαφορά ανάλογα με το φύλο.

(1) Ισπανία, Γαλλία, Σουηδία και Ηνωμένο Βασίλειο. Στατιστικές υπό εξέταση αριθ. 15/97.
ΓΡΑΠΤΗ ΕΡΩΤΗΣΗ E-1639/98

υποβολή: Cristiana Muscardini (NI) προς την Επιτροπή

(29 Μαΐου 1998)

Θέμα: Ομάδες θεματικών συζητήσεων στο Internet

Οι ομάδες συζήτησης στο Internet αποτελούνται από άτομα που αποφασίζουν να συζητήσουν ένα συγκεκριμένο θέμα, ζητούν δε από τους λοιπούς χρήστες του δικτύου να εγγραφούν προκειμένου να μετάσχουν στη συζήτηση. Η συμμετοχή τους εγκρίνεται μέσω ψηφοφορίας ομάδας ατόμων που λειτουργούν ως "αρχή", προέρχονται δε από το κέντρο ερευνών των τηλεπικοινωνιών, την CSELT, το ηλεκτρονικό κέντρο του πανεπιστημίου της Πίζας, το SERRA, το διαπανεπιστημιακό κονσόρτιουμ της Λομβαρδίας για την αυτόματη επεξεργασία, το CILEA και άλλους.

Δυστυχώς, η εν λόγω αρχή που είναι αναγνωρισμένη από την πρακτική και όχι από ένα ρυθμιστικό πλαίσιο, δεν φαίνεται να είναι αντικειμενική.

Μια ομάδα ιταλών πολιτών που δραστηριοποιούνται στον τομέα της μετανάστευσης, το CTIM, είχε αποφασίσει να ξεκινήσει θεματικό διάλογο για την ιταλική μετανάστευση στον κόσμο και, προς αυτόν τον σκοπό, είχε παρουσιάσει επίσημη αίτηση στην ομάδα GCN που λειτουργεί ως αρχή.

Η εν λόγω αρχή ζήτησε να υπάρξουν 75 ψήφοι χρηστών που έχουν αποφασίσει να μετάσχουν στο φόρουμ συζήτησης. Συγκεντρώθηκαν 127 ψήφοι υπέρ, αλλά το CTIM δεν μπόρεσε να λάβει έγκριση λόγω του γεγονότος ότι οι διαδικασίες ήταν αντικανονικές. Ωστόσο, οι διαδικασίες αυτές δεν είναι ελεγχόμενες και δεν έχουν καν καθοριστεί.

Θα μπορούσε η Επιτροπή:

1. να παρέμβει στο επίπεδο της σύστασης των ομάδων συζήτησης μέσω της σύνταξης μιας οδηγίας όσον αφορά την καθιέρωση μιας επίσημης αρχής;

2. να παρέμβει στα GCN που διαχειρίζονται κατά τρόπον περίεργο τις ομάδες συζήτησης Internet σε ιταλική γλώσσα;

3. να εκδώσει οδηγία που θα καθορίζει τη σύνθεση της αρχής και θα εγγυάται την βεβαιότητα και το δικαίωμα στις προδιαγραφές αναφοράς.

Απάντηση του κ.Bangemann εξ ονόματος της Επιτροπής

(29 Ιουνίου 1998)

Η Επιτροπή θεωρεί ότι η υπόθεση αυτή δεν είναι της αρμοδιότητάς της.
ΓΡΑΠΤΗ ΕΡΩΤΗΣΗ E-1425/98

υποβολή: Karin Jöns (PSE) προς την Επιτροπή

(11 Μαΐου 1998)

Θέμα: Προτάσεις για τη ρύθμιση ορισμένων σχέσεων εργασίας

Η Επιτροπή ανακοίνωσε, στην ΕΕ C 40 της 7ης Φεβρουαρίου 1998, ότι αποσύρει την "πρόταση οδηγίας του Ευρωπαϊκού Κοινοβουλίου και του Συμβουλίου σχετικά με ορισμένες σχέσεις εργασίας όσον αφορά τους όρους ανταγωνισμού", μολονότι δεν έχουν υπαχθεί σε κοινοτική ρύθμιση όλες οι πτυχές που περιέχει η πρόταση.

1. Μπορεί η Επιτροπή να κατονομάσει τους λόγους οι οποίοι την οδήγησαν στην απόσυρση της εν λόγω προτάσεως;

2. Ποιές είναι οι ενέργειες στις οποίες μελετά να προβεί η Επιτροπή, προκειμένου να υπαχθούν σε μία ρύθμιση οι πτυχές της πρότασης για τις οποίες δεν έχει εν τω μεταξύ θεσπισθεί ρύθμιση;

3. Συμμερίζεται η Επιτροπή την άποψη ότι, ιδίως στον τομέα της κοινωνικής προστασίας, πρέπει να επιδιωχθεί κατεπειγόντως η θέσπιση κοινοτικών κανόνων για τη μερική απασχόληση, την απασχόληση ορισμένου χρόνου και την προσωρινή/έκτακτη εργασία, προκειμένου να διασφαλισθεί ότι δεν θα υπάρχουν διακρίσεις εις βάρος των απασχολουμένων με μόνιμη σχέση εργασίας;

Απάντηση του κ.Flynn εξ ονόματος της Επιτροπής

(6 Ιουλίου 1998)

1. Η πρόταση περί στρεβλώσεων του ανταγωνισμού βρισκόταν υπό εξέταση στο Συμβούλιο για περισσότερο από 7 έτη. Ήταν σαφές από τη συζήτηση στο επίπεδο του Συμβουλίου ότι αυτή η πρόταση δεν είχε καμία ελπίδα να εγκριθεί κάποτε από το Συμβούλιο.

2. Στο Συμβούλιο εκκρεμεί ακόμη πρόταση οδηγίας για ορισμένες σχέσεις απασχόλησης σχετικά με τις συνθήκες εργασίας που βασίζεται στο άρθρο 100 της συνθήκης ΕΚ(1). Οι κοινωνικοί εταίροι έχουν ξεκινήσει διαπραγματεύσεις για συμβάσεις ορισμένου χρόνου ως απόρροια της συμφωνίας τους για την εργασία μερικής απασχόλησης.

3. Η Επιτροπή θα αναμείνει το αποτέλεσμα της συζήτησης σχετικά με τις άτυπες συμβάσεις εργασίας πριν εξετάσει σε ποιες ενέργειες θα προβεί περαιτέρω.

(1) EE C 224, 8.9.1990.